T1537.20
Exported from Holy-Writings.com on 2026-06-20 - 1 clipping

阿毘達磨法蘊足論尊者大目乾連造三藏法師玄奘奉　詔譯(20)

20 多界品多界品第二十之一

一時薄伽梵在室羅筏，住逝多林給孤獨園。

時阿難陀獨居靜室作是思惟：

「諸起怖畏及起災患擾惱事者，皆是愚夫、非諸智者。」

既思惟已，於日後分從靜室出，往世尊所，頂禮雙足退住一面，以所思事具白世尊。

佛印可言：

「如是如是。

諸起怖畏及起災患擾惱事者，皆是愚夫、非諸智者。

如置火在乾蘆草舍、樓堂臺觀，亦被焚燒。

愚夫亦爾，以無智故，起諸怖畏及災患等。

慶喜當知，過去未來現在，怖畏災患擾惱，皆愚夫生、非諸智者，以諸智者不起彼故。

慶喜當知，愚夫有怖畏、智者無怖畏。

愚夫有災患、智者無災患。

愚夫有擾惱、智者無擾惱。

是故慶喜應知愚夫及智者法，知已遠離諸愚夫法，於智者法應正受行。」

阿難陀言：

「齊何施設諸愚夫數？」

佛言：

「若有於界、處、蘊及於緣起、處非處法不善巧者，是愚夫數。」

阿難陀言：

「齊何施設諸智者數？」

佛言：

「若有於界處蘊及於緣起、處非處法得善巧者，是智者數。」

阿難陀言：

「云何智者於界善巧？」

佛言：

「智者於十八界如實知見，是界善巧。

謂如實知見，眼界色界眼識界、耳界聲界耳識界、鼻界香界鼻識界、舌界味界舌識界、身界觸界身識界、意界法界意識界。

復於六界如實知見是界善巧，謂如實知見地界、水界、火界、風界、空界、識界。

復於六界如實知見是界善巧，謂如實知見欲界、恚界、害界、無欲界、無恚界、無害界。

復於六界如實知見是界善巧，謂如實知見樂界、苦界、喜界、憂界、捨界、無明界。

復於四界如實知見是界善巧，謂如實知見受界、想界、行界、識界。

復於三界如實知見是界善巧，謂如實知見欲界、色界、無色界。

復於三界如實知見是界善巧，謂如實知見色界、無色界、滅界。

復於三界如實知見是界善巧，謂如實知見過去界、未來界、現在界。

復於三界如實知見是界善巧，謂如實知見劣界、中界、妙界。

復於三界如實知見是界善巧，謂如實知見善界、不善界、無記界。

復於三界如實知見是界善巧，謂如實知見學界、無學界、非學非無學界。

復於二界如實知見是界善巧，謂如實知見有漏界、無漏界。

復於二界如實知見是界善巧，謂如實知見有為界、無為界。

是名智者於界善巧。」

阿難陀言：

「云何智者於處善巧？」

佛言：

「智者於十二處如實知見是處善巧，謂如實知見眼處色處、耳處聲處、鼻處香處、舌處味處、身處觸處、意處法處，是名智者於處善巧。」

阿難陀言：

「云何智者於蘊善巧？」

佛言：

「智者於五蘊如實知見是蘊善巧，謂如實知見色蘊、受蘊、想蘊、行蘊、識蘊，是名智者於蘊善巧。」

阿難陀言：

「云何智者於緣起善巧？」

佛言：

「智者於十二支緣起順逆如實知見是緣起善巧，謂如實知見依此有彼有、此生故彼生，謂無明緣行、行緣識、識緣名色、名色緣六處、六處緣觸、觸緣受、受緣愛、愛緣取、取緣有、有緣生、生緣老死發生愁歎苦憂擾惱，如是便集純大苦蘊。

及如實知依此無彼無、此滅故彼滅，謂無明滅故行滅、行滅故識滅、識滅故名色滅、名色滅故六處滅、六處滅故觸滅、觸滅故受滅、受滅故愛滅、愛滅故取滅、取滅故有滅、有滅故生滅、生滅故老死愁歎苦憂擾惱滅，如是便滅純大苦蘊。

是名智者於緣起善巧。」

阿難陀言：

「云何智者於處非處善巧？」

佛言：

「智者於處非處如實知見是處非處善巧，謂如實知無處無容身語意惡行，感可愛可樂可欣可意異熟。

有處有容身語意惡行，感不可愛不可樂不可欣不可意異熟。

無處無容身語意妙行，感不可愛不可樂不可欣不可意異熟。

有處有容身語意妙行，感可愛可樂可欣可意異熟。

無處無容行身語意惡行已，由此因緣身壞命終生諸善趣。

有處有容行身語意惡行已，由此因緣身壞命終墮諸惡趣。

無處無容行身語意妙行已，由此因緣身壞命終墮諸惡趣。

有處有容行身語意妙行已，由此因緣身壞命終生諸善趣。

是處非處善巧。

復如實知見無處無容非前非後有二輪王生一世界。

有處有容非前非後有一輪王生一世界。

無處無容非前非後有二如來生一世界。

有處有容非前非後有一如來生一世界。

是處非處善巧。

復如實知見無處無容女作輪王、帝釋、魔王、梵王，及證獨覺菩提、或證無上正等菩提。

有處有容男作輪王帝釋魔王梵王、及證獨覺菩提或證無上正等菩提。

是處非處善巧。

復如實知見無處無容具聖見者，故思害母、害父、害阿羅漢、破和合僧及起惡心出佛身血。

有處有容諸異生者作五無間。

無處無容具聖見者，故思斷眾生命。

有處有容諸異生者，故思斷眾生命。

無處無容具聖見者，故思越諸學處。

有處有容諸異生者，故思越諸學處。

無處無容具聖見者，捨勝學處趣劣學處，或求外道為師、或求外道為福田、或瞻仰外道沙門婆羅門面、或種種占卜諸吉祥事執為清淨，或受第八有。

有處有容諸異生者，有如是事。

是處非處善巧。

復如實知見無處無容未斷五蓋令心染污、令慧力羸、障礙道品、違涅槃者，心善安住四念住中。

有處有容已斷五蓋令心染污、令慧力羸、障礙道品、違涅槃者，心善安住四念住中。

無處無容未斷五蓋廣說乃至違涅槃者，心未善住四念住中而能修習七等覺支。

有處有容已斷五蓋廣說乃至違涅槃者，心已善住四念住中乃能修習七等覺支。

無處無容未斷五蓋廣說乃至違涅槃者，心未善住四念住中而能修習七等覺支，而證聲聞獨覺無上菩提。

有處有容已斷五蓋廣說乃至違涅槃者，心已善住四念住中已，能修習七等覺支，乃能證得聲聞獨覺無上菩提。

是名智者於處非處善巧。」

阿難陀曰：

「今此法門，其名何等？

云何奉持？」

佛告慶喜：

「今此法門，名為四轉、亦名大法鏡、亦名甘露鼓、亦名多界，應如是持。」

時阿難陀歡喜敬受。

云何眼界？

謂如眼根。

云何色界？

謂如色處。

云何眼識界？

謂眼色為緣所生眼識，此中眼為增上、色為所緣，於眼所識色，諸了別異了別各別了別色，是名眼識界。

餘五三界，隨其所應，廣說亦爾。

云何地界？

謂地界有二種：

一、內；二、外。

云何內地界？

謂此身內所有各別堅性堅類有執有受。

此復云何？

謂髮毛爪齒乃至糞穢。

復有所餘身內各別堅性堅類有執有受，是名內地界。

云何外地界？

謂此身外諸外所攝堅性堅類無執無受。

此復云何？

謂大地山、諸石瓦礫、蜯蛤蝸牛、銅鐵錫鑞、末尼真珠、瑠璃螺貝、珊瑚璧玉、金銀石藏杵藏、頗胝迦、赤珠右旋、沙土草木、枝葉花果。

或復有地依水輪住，復有所餘在此身外堅性堅類無執無受，是名外地界。

前內此外，總名地界。

云何水界？

謂水界有二種：

一、內；二、外。

云何內水界？

謂此身內所有各別濕性濕類有執有受。

此復云何？

謂諸淚汗乃至小便。

復有所餘身內各別濕性濕類有執有受，是名內水界。

云何外水界？

謂此身外諸外所攝濕性濕類無執無受。

此復云何？

謂根莖枝葉花果等汁露、酒乳酪酥油蜜糖、池沼陂湖、殑伽河、鹽母那河、薩剌渝河、頞氏羅筏底河、莫呬河、東海西海南海北海、四大海水。

或復有水依風輪住，復有所餘在此外濕性濕類無執無受，是名外水界。

前內此外，總名水界。

云何火界？

謂火界有二種：

一、內：

二、外。

云何內火界？

謂此身內所有各別暖性暖類有執有受。

此復云何？

謂此身中諸所有熱等熱遍熱，由此所食所噉所飲正易消化，若此增盛令身燋熱。

復有所餘身內各別暖性暖類有執有受，是名內火界。

云何外火界？

謂此身外諸外所攝暖性暖類無執無受。

此復云何？

謂地暖火、日藥末尼、宮殿星宿火聚燈焰、燒村燒城燒川燒野、燒十二十三十四十五十百千或無量擔薪草等火熾盛烔然，或在山澤河池巖窟房舍殿堂樓觀草木根莖枝葉花果等暖。

復有所餘熱性熱類無執無受，是名外火界。

前內此外，總名火界。

云何風界？

謂風界有二種：

一、內；二外。

云何內風界？

謂此身內所有各別動性動類有執有受。

此復云何？

謂此身中，或上行風、或下行風、或傍行風、脇風背風、胸風肚風、心風臍風、嗢鉢羅風、蓽鉢羅風、刀風劍風針風、結風纏風、掣風努風強風、隨支節風、入出息風。

復有所餘身內各別動性動類有執有受，是名內風界。

云何外風界？

謂此身外諸外所攝動性動類無執無受。

此復云何？

謂東風西風南風北風、有塵風無塵風、旋風暴風吠嵐婆風、小風大風無量風、風輪風、依空行風。

復有所餘動性動類無執無受，是名外風界。

前內此外，總名風界。

云何空界？

謂空界有二種：

一、內；二、外。

云何內空界？

謂此身內所有各別空性空類有執有受。

此復云何？

謂此身中隨皮肉血骨髓等空、眼穴耳穴鼻穴面門咽喉心腹腸肚等穴，由此通貯所飲所食及令下棄。

復有所餘身內各別空性空類，是名內空界。

云何外空界？

謂此身外諸外所攝空性空類無執無受。

此復云何？

謂外空逈隣呵伽色，是名外空界。

前內此外，總名空界。

云何識界？

謂五識身及有漏意識，是名識界。

多界品第二十之餘云何欲界？

謂於欲境諸貪等貪乃至貪類貪生，總名欲界。

復次欲貪及欲貪相應受想行識，并所等起身業語業不相應行，總名欲界。

云何恚界？

謂於有情欲為損害乃至現為過患，總名恚界。

復次瞋恚及瞋恚相應受想行識，并所等起身業語業不相應行，總名恚界。

云何害界？

謂以手塊刀杖等物，隨一苦具捶打有情，諸損等損害等害，瞋恚所起能起苦事，總名害界。

復次諸害及害相應受想行識，并所等起身業語業不相應行，總名害界。

云何無欲界？

謂於欲界思惟過患，如是欲界是不善法、是下賤者信解受持，佛及弟子、賢貴善士共所呵厭，能為自害、能為他害、能為俱害、能滅智慧、能礙彼類、能障涅槃，受持此法不生通慧、不引菩提、不證涅槃。

如是思惟，發勤精進乃至勵意不息，是名無欲界。

復次為斷欲界，於無欲界思惟功德，如是無欲界是善法、是尊勝者信解受持，佛及弟子、賢貴善士共所欣讚，不為自害、不為他害、不為俱害、增長智慧、不礙彼類、不障涅槃，受持此法能生通慧、能引菩提、能證涅槃。

如是思惟，發勤精進乃至勵意不息，是名無欲界。

復次思惟欲界，如病如癰、如箭惱害、無常苦空非我轉動、勞倦羸篤、是失壞法、迅速不停、衰朽非恒、不可保信、是變壞法。

如是思惟，發勤精進，是名無欲界。

復次為斷欲界，思惟彼滅是滅是離、思惟彼道是道是出。

如是思惟，發勤精進乃至勵意不息，是名無欲界。

復次若思惟捨心定及道、捨心定相應，并無想定、滅定、擇滅。

如是思惟，發勤精進乃至勵意不息，是名無欲界。

復次無欲及無欲相應受想行識，并所發起身業語業不相應行，總名無欲界。

云何無恚界？

謂於恚界思惟過患，如是恚界是不善法乃至不證涅槃。

如是思惟，發勤精進乃至勵意不息，是名無恚界。

復次為斷恚界，於無恚界思惟功德，如是無恚界是善法乃至能證涅槃。

如是思惟，發勤精進乃至勵意不息，是名無恚界。

復次思惟恚界，如病如癰乃至是變壞法。

如是思惟，發勤精進，是名無恚界。

復次為斷恚界，思惟彼滅是滅是離、思惟彼道是道是出。

如是思惟，發勤精進乃至勵意不息。

是名無恚界。

復次若思惟慈心定及道、慈心定相應。

如是思惟，發勤精進乃至勵意不息。

是名無恚界。

復次無恚及無恚相應受想行識，并所等起身業語業不相應行，總名無恚界。

云何無害界？

謂於害界思惟過患，如是害界是不善法乃至不證涅槃。

如是思惟，發勤精進乃至勵意不息，是名無害界。

復次為斷害界，於無害界思惟功德，如是不害界是善法乃至能證涅槃。

如是思惟，發勤精進乃至勵意不息，是名無害界。

復次思惟害界，如病如癰乃至是變壞法。

如是思惟，發勤精進，是名無害界。

復次為斷害界，思惟彼滅是滅是離、思惟彼道是道是出。

如是思惟，發勤精進乃至勵意不息，是名無害界。

復次若思惟悲心定及道、悲心定相應。

如是思惟，發勤精進乃至勵意不息，是名無害界。

復次無害及無害相應受想行識，并所等起身業語業不相應行，總名無害界。

云何樂界？

謂順樂觸所起身樂心樂，平等受受所攝，是名樂界。

復次脩第三靜慮順樂受觸所起心樂，平等受受所攝，是名樂界。

云何苦界？

謂順苦觸所起身苦，不平等受受所攝，是名苦界。

云何喜界？

謂順喜觸所起心喜，平等受受所攝，是名喜界。

復次脩初二靜慮，順喜觸所起心喜，平等受受所攝，是名喜界。

云何憂界？

謂順憂觸所起心憂，不平等受受所攝，是名憂界。

云何捨界？

謂順捨觸所起身捨心捨，非平等非不平等受受所攝，是名捨界。

復次脩未至定靜慮中間第四靜慮及無色定，順不苦不樂觸所起心捨，非平等非不平等受受所攝，是名捨界。

云何無明界？

謂三界無知，是名無明界。

云何受界？

謂六受身，即眼觸所生受乃至意觸所生受。

是名受界。

云何想界？

謂六想身，即眼觸所生想乃至意觸所生想，是名想界。

云何行界？

謂六思身，即眼觸所生思乃至意觸所生思，是名行界。

云何識界？

謂六識身，即眼識乃至意識，是名識界。

云何欲界，謂有諸法欲貪隨增，是名欲界。

復次欲界繫十八界、十二處、五蘊，是名欲界。

復次下從無間地獄，上至他化自在天，於中所有色受想行識，是名欲界。

云何色界？

謂有諸法色貪隨增，是名色界。

復次色界繫十四界、十處、五蘊，是名色界。

復次下從梵眾天，上至色究竟天，於中所有色受想行識，是名色界。

云何無色界？

謂有諸法無色貪隨增，是名無色界。

復次無色界繫三界、二處、四蘊，是名無色界。

復次如欲色界，處定建立不相雜亂，非無色界有如是事。

然依定生勝劣差別，建立上下。

下從空無邊處，上至非想非非想處，於中所有受想行識，是名無色界。

云何色界？

謂欲、色界，總名色界。

云何無色界？

謂四無色，是名無色界。

云何滅界？

謂擇滅、非擇滅，是名滅界。

復次諸有色法，總名色界。

除擇滅、非擇滅，餘無色法，是名無色界。

擇滅、非擇滅，是名滅界。

云何過去界？

謂過去五蘊，是名過去界。

云何未來界？

謂未來五蘊，是名未來界。

云何現在界？

謂現在五蘊，是名現在界。

云何劣界。

謂不善有覆無記法，是名劣界。

云何中界？

謂有漏善及無覆無記法，是名中界。

云何妙界？

謂無漏善法，是名妙界。

云何善界？

謂善身語業、心心所法、不相應行及擇滅，是名善界。

云何不善界？

謂不善身語業、心心所法、不相應行，是名不善界。

云何無記界？

謂無記色、心心所法、不相應行，及虛空、非擇滅，是名無記界。

云何學界？

謂學五蘊，是名學界。

云何無學界？

謂無學五蘊，是名無學界。

云何非學非無學界？

謂有漏五蘊，及虛空、擇滅、非擇滅，是名非學非無學界。

云何有漏界，謂有漏五蘊，是名有漏界。

云何無漏界？

謂無漏五蘊，及虛空、擇滅、非擇滅，是名無漏界。

云何有為界？

謂五蘊，是名有為界。

云何無為界？

謂虛空及二滅，是名無為界。

嗢拕南曰：

界有六十二，　　十八界為初，三六一四種，　　六三兩種二。
-- T1537.20 — Taisho Tipitaka (CC0-1.0)